Verdagte vas na vrou se dood op wynlandgoedJason en Susan Rohde. Foto: Facebook Jason Rohde (47), uitvoerende hoof van Sotheby’s International Realty South Africa, is na bewering Dinsdagoggend vroeg in verband met sy vrou, Susan (47), se moord in hegtenis geneem. Kapt. FC van Wyk, woordvoerder van die polisie, het aan Maroela Media bevestig dat ŉ 47-jarige verdagte omstreeks 06:50 in Johannesburg in hegtenis geneem is in verband met die moord op Susan. Van Wyk het gesê die verdagte sal binnekort in die Stellenbosch-landdroshof verskyn. Van Wyk wou nie die naam van die verdagte bekendmaak alvorens hy in die hof verskyn het nie. EWN het egter berig dat dit Jason is wat in hegtenis geneem is. Daniel Witz, Rohde se regsverteenwoordiger, was nie onmiddellik Dinsdagoggend vir kommentaar beskikbaar nie en Maroela Media wag op terugvoer. Maroela Media het vroeër berig Susan se liggaam is die oggend van 24 Julie in ŉ hotel op die Spier-wynlandgoed buite Stellenbosch gevind. Jason het na bewering op sy vrou se liggaam afgekom waar sy in die badkamer met die koord van ŉ haartang opgehang was. ŉ Geregtelike doodsondersoek is geopen, maar nadat ŉ nadoodse ondersoek gedoen is, is ŉ saak van moord aanhangig gemaak. Witz wou vroeër nie kommentaar lewer oor bewerings dat Jason en Susan die aand voor haar dood ŉ hewige argument gehad het nie. “In die lig van die voortgesette ondersoek en die feit dat die saak sub judice is, kan ons nie nou hierop kommentaar lewer nie,” het hy gesê. Lees alle vorige berigte oor Jason Rohde op Maroela Media.